KIRJALLINEN KYSYMYS E-1978/01 esittäjä(t): Juan Naranjo Escobar (PPE-DE) komissiolle. Uudet testit pakokaasupäästöjen mittaamiseksi.



Virallinen lehti nro 040 E , 14/02/2002 s. 0151 - 0153



KIRJALLINEN KYSYMYS E-1978/01 esittäjä(t): Juan Naranjo Escobar (PPE-DE) komissiolle (5. heinäkuuta 2001) Aihe: Uudet testit pakokaasupäästöjen mittaamiseksi Uudet testit dieselautojen pakokaasupäästöjen mittaamiseksi aiheuttavat konerikkoja, kun auton moottoria kiihdytetään kierroslukemiin, jotka toisinaan ylittävät valmistajan sallimat arvot. Näiden testien suorittaminen perustuu direktiiviin, jossa vaaditaan, että autojen pakoputki on puhdistettava vähintään kolmella tyhjiökiihdytyksellä tai vastaavalla menetelmällä. Tämän toteuttamiseksi ajoneuvoja kiihdytetään paikallaan jopa 5 000 tai 5 500 kierrokseen minuutissa, vaikka valmistajat suosittelevat ylärajaksi 2 200 kierrosta. Tämän vuoksi Euroopan autoliittojen kattojärjestö AEA on pyytänyt komissiota muuttamaan nykyisiä määräyksiä, jotka paitsi tuottavat vahinkoa käyttäjille myös asettavat kyseenalaiseksi katsastusasemien imagon ja asianmukaisen toiminnan. Katsastusasemat kantavat vastuun vahingoista, joita nämä testit saattavat aiheuttaa. Toisinaan kokeen toistaminen kaksi tai kolme kertaa ei riitä osoittamaan selvästi päästöjen tasoa, jolloin ajoneuvot asetetaan vielä suurempaan rasitukseen. Aikooko komissio toteuttaa toimia AEA:n esittämien ongelmien ratkaisemiseksi? Loyola de Palacion komission puolesta antama vastaus (6. syyskuuta 2001) Ajoneuvojen pakokaasupäästöjä on pienennetty jatkuvasti viimeisen vuosikymmenen aikana varsinkin paremman moottoriteknologian ja puhtaampien polttoaineiden ansiosta, ja kehitystä on odotettavissa jatkossakin. Samalla kun päästöjen vähentämiseen pyrkivä teknologia edistyy, katsastusvaatimusten tarkoituksena on taata, että testimenetelmien ja -standardien avulla pystytään edelleen tunnistamaan suurten päästöjen aiheuttajat. Ajoneuvojen pakokaasupäästöjä koskevan katsastuksen tarkoituksena on tunnistaa runsaasti saastuttavat moottoriajoneuvot, joiden päästöt ovat huomattavasti yli sallittujen rajojen. Savun läpinäkymättömyyden osoittavan katsastuksen on oltava suhteellisen nopea, helppo ja halpa toteuttaa. Tarkoituksena ei ole pyrkiä luomaan todellisia olosuhteita, vaan tunnistamaan huonosti huolletut ajoneuvot. Dieselajoneuvojen tuottamien pakokaasujen savun läpinäkymättömyys on testattava muuttuvatilaisen, vapaan kiihdytyksen sisältävässä moottoritestissä, jossa moottoria kiihdytetään omaa hitausmomenttiaan vastaan. Katsastus tuli pakolliseksi 1. tammikuuta 1996 alkaen(1). Jotkut dieselsavun läpinäkymättömyystestejä tekevät jäsenvaltiot ovat kuitenkin törmänneet konerikkoihin liittyviin ongelmiin. Moottorit saattavat rikkoutua, jos ne ovat erittäin epäasianmukaisesti huollettuja ja jos moottoria ei ole riittävästi esivalmisteltu eli testi on suoritettu moottorin ollessa kylmä. Näiden ongelmien ratkaisemiseksi komissio antoi moottoriajoneuvojen kansainväliselle katsastusjärjestölle (International Vehicle Inspection Committee eli CITA) tehtäväksi kehittää testaus- ja tarkastusmenetelmää. CITA ehdotti jäseniensä testien toistettavuutta ja koneiden rikkoutumista koskevien kokemusten pohjalta muutettua testimenetelmää, jossa seurataan moottorin kiihdytysvauhtia ja johon sisältyy esivalmistelukriteerimoottorin riittävän lämpötilan takaamisesta ennen testin aloittamista. Nämä suositukset sisällytettiin muutosdirektiiviin(2), joka on hiljattain tullut voimaan. Katsastuksesta vastaavien viranomaisten on näin ollen koulutettava katsastajia erityisesti moottorin esiarviointia (sen takaamiseksi, ettei moottorissa ole mitään selvää vikaa, jonka vuoksi se olisi vaarassa rikkoontua testin aikana) ja sen edellytyksenä olevaa vähimmäislämpötilaa ja moottorin kaasupolkimen painamistahtia koskevista säännöksistä, jotka annetaan direktiivissä. Uudet dieselajoneuvot on uusien bensiinikäyttöisten ajoneuvojen tapaan tarkoitus varustaa ajoneuvon sisäisellä valvontajärjestelmällä (OBD-järjestelmä) vuodesta 2003 lähtien, ja OBD-järjestelmät tulevat pakollisiksi kevyissä kaupallisissa ajoneuvoissa vuodesta 2005 lähtien. OBD-järjestelmä seuraa pakokaasupäästöjen valvontajärjestelmän toimintaa, ja siitä voi toteuduttuaan hyvinkin tulla kustannustehokas vaihtoehto dieselmoottorien fyysisille testeille. Komissio tutkii parhaillaan, miten tämä hyödyllinen teknologia voidaan parhaiten liittää katsastuksen yhteyteen. Olemassa olevan autokannan osalta nykyisin vaadittu savun läpinäkymättömyystesti on kuitenkin toistaiseksi edelleen tarpeellinen sen takaamiseksi, että voimakkaasti saastuttavat ajoneuvot tunnistetaan ja että ne huolletaan, jotta niillä on oikeus liikennöidä vapaasti. (1) Direktiivi 92/55/ETY (EYVL L 225, 10.8.1992). (2) Direktiivi 1999/52/EY (EYVL L 142, 5.6.1999).